নিউজডেস্ক, বাংলাদেশনিউজ২৪x৭.কম;  সাফ গেমসে সোনাজয়ী অ্যাথলেট মাহাবুব আলম (৩৫) গতকাল ভোরে সড়ক দুর্ঘটনায় নিহত হয়েছেন। ঢাকা-চট্টগ্রাম মহাসড়কে নারায়ণগঞ্জের সোনারগাঁওয়ে কাচপুর এলাকায় এ দুর্ঘটনা ঘটে। তার লাশ এখন  ময়নাতদন্তের জন্য নারায়ণগঞ্জ জেনারেল হাসপাতাল মর্গে পাঠানো হয়েছে।  কাচপুর হাইওয়ে থানার ভারপ্রাপ্ত কর্মকর্তা (ওসি) শাহরিয়ার হোসেন জানান, গতকাল ভোরে কুমিল্লা থেকে মাইক্রোবাসে করে অ্যাথলেট মাহাবুব আলম ঢাকায় যাচ্ছিলেন। কাচপুর এলাকায় মাইক্রোবাসটি নিয়ন্ত্রণ হারিয়ে সড়কের পাশে দাঁড়িয়ে থাকা একটি ট্রাকের সঙ্গে ধাক্কা লাগায়। এতে ঘটনাস্থলেই মাহাবুব আলমের মৃত্যু হয়। এ সময় মাইক্রোবাসে থাকা অ্যাথলেটিক ফেডারেশনের সদস্য মোহাম্মদ ইয়াহিয়া ও গাড়ির চালক আহত হন।  অ্যাথলেটিক ফেডারেশনের সাধারণ সম্পাদক শাহ আলম জানান, মাহাবুব  আলম ১৯৯৫ সালের সাফ গেমসে ২০০ মিটার স্প্রিন্টে সোনা জিতেন। ১৯৯৯ সালের সাফ গেমসে তিনি রৌপ্য পদক পান। তিনি আরও জানান, অ্যাথলেটিকস ফেডারেশনের সদস্য মোহাম্মদ ইয়াহিয়ার আমন্ত্রণে শুক্রবার তিনি কুমিল্লায় তার ভাইয়ের বাসায় যান। প্রাথমিক চিকিৎসা শেষে মোহাম্মদ ইয়াহিয়া রাজধানীর রায়েরবাজারে তার বাসায় চলে গেছেন।  বাংলাদেশ অ্যাথলেটিকস ফেডারেশনের সাবেক সাধারণ সম্পাদক ইব্রাহিম চেঙ্গিস জানান, নিহত মাহাবুব আলম বাংলাদেশের দ্রুততম মানব ছিলেন। তিনি বেশ কয়েকবার জাতীয় পর্যায়ে সোনা জিতেছেন। তিনি বর্তমান ফেডারেশনের কার্যকরী  কমিটির সদস্য। তার বাড়ি কিশোরগঞ্জে।  প্রসঙ্গত, এর আগে ১০০ মিটার স্প্রিন্টে সাফ গেমসে দুবারের সোনাজয়ী শাহ আলম সড়ক দুর্ঘটনায় নিহত হন।  বাংলাদেশনিউজ২৪x৭.কম/এমএ/এসএকে.